Prieto: "Hem de reprendre el front comú entre Gandia i Dénia per millorar les infraestructures ferroviàries i les connexions"
17 abril 2024

## Prieto: "Hem de reprendre el front comú entre Gandia i Dénia per millorar les infraestructures ferroviàries i les connexions"17 abril 2024Última actualització: 17 abril 2024

![](../gestion/img/ff7e1ee390343256dd5c00110d82a3f829c2e75e07aee175a8e5ac1642425d9b.jpg)  
  

_"Si no cooperem, no aconseguirem cap resultat. Hem d'allunyar-nos del soroll, treballar i decidir junts la vertebració de dues comarques que són la desvergonya d'Espanya perquè no tenen connexions"_. Així de contundent s'ha mostrat l'**alcalde de Gandia, José Manuel Prieto**, després de mantindre aquest matí una reunió a l'Ajuntament, amb l'**alcalde de Dénia, Vicent Grimalt**, on han abordat diversos aspectes que afecten les dues administracions i on el projecte de connexió ferroviària entre les dues poblacions ha centrat bona part del diàleg mantingut.  
  
Després de la trobada, Prieto ha afirmat que les dues comarques han estat històricament connectades i necessiten millorar els seus enllaços de transport. _"Hem de reprendre el front comú entre Gandia i Dénia per millorar la mobilitat, les nostres infraestructures i connexions"_, i ha recordat que ara mateix ja s'ha anunciat per part del president de la Generalitat la redacció de l'estudi previ del projecte de TRAM que connecte Gandia i Dénia. _"Una infraestructura i connexió d'aquest tipus milloraria l'economia, la indústria i el turisme de tots aquells municipis que es vullguen unir a aquesta reclamació"_.  
  
En aquest sentit, Prieto ha informat que té pendent una reunió per abordar aquest aspecte amb l'alcaldessa d'Oliva i que tant l'alcalde de Gandia com el de Dénia han acordat convocar una reunió on participen tots els alcaldes i alcaldesses de les poblacions implicades amb l'objectiu de traçar un full de ruta compartit que servisca per a sol·licitar al Ministeri i la Generalitat que donen solucions al problema actual. _"Totes les administracions ens hem d'implicar en aquest sentit i, ara mateix, ja tenim el compromís de bona voluntat del Ministeri i suposem que també ho obtindrem de la Generalitat"_. _"No podem descartar cap opció. Igual d'important és el tren de la costa com el tramvia, que va ser una aposta clara de l'expresident de la Generalitat Ximo Puig, a la qual s'ha sumat l'actual, Carlos Mazón"_.

  
L’alcalde de Gandia ja va sol·licitar una reunió a tres bandes entre l'Administració estatal, l'Autonòmica i els ajuntaments implicats per a consensuar una solució per al Tramvia Gandia-Dénia.  
  
Per la seua banda, Grimalt s'ha remuntat al 1974 i ha recordat: _"Des de llavors som ciutadans de segona. Qualsevol veí de Dénia està obligat a agafar el cotxe per a tot, tot i això, és una cosa que hui no ens podem permetre amb la situació de canvi climàtic. No podem continuar generant tanta empremta de carboni i veient cotxes amb una sola persona movent-se entre les nostres comarques"_. _"Estem cansats de tanta promesa i estudis que no han anat enlloc. Hem de reprendre la xarxa d'alcaldes afectats per la infraestructura i que se'ns donen les respostes que necessitem per continuar treballant"_.  
  
Sobre la trobada d'alcaldes i alcaldesses i a preguntes dels periodistes, la màxima autoritat gandienca ha incidit que cap dels municipis implicats renunciaran al tren o al tramvia. _"El 2017 i el 2018 vam presentar al·legacions perquè créiem que el projecte no ens beneficiava i des de llavors no hem tingut resposta ni conegut els estudis d'impacte ambiental"_. _"Hem de ser honestos en el debat de les infraestructures, demanar als agents socials que ens acompanyen en aquest camí i eliminar les qüestions partidistes"_, ha finalitzat.

[Twittear](https://twitter.com/share)